Jimi Hendrix

James Marshall „Jimi“ Hendrix (* 27. Novemba 1942 z "Seattle", Washington; † 18. September 1970 z London) isa US-amerikanischa Gitarrist und Sänga gwen.
Zweng seina experimentäin und inowativn Schbuiweis afda E-Gitarr guit da Jimi Hendrix ois oana da bedeidadsdn Gitarristn mid an nochhoitign Eifluss afd Entwicklung vo da Rockmuse. S "Rolling Stone Magazin" hodn zan bestn Gitarristn oia Zeitn kiat.
Lem.
Kindheit und Jugnd.
Da Jimi Hendrix is am 27. Novemba 1942 im General County Hospital z Seattle im US-Bundesstood Washington ois Bua vo "James Allen Hendrix" und "Lucille Jeter" untam biagalichn Nam "John Allen Hendrix" afd Wäid kumma gwen. Sei Voda isa Afroamerikana, sei Muada is "cherokee-irischer" Oschdammung gwen. Da Voda woa grod z Alabama ba da US-Army schdationiad, no seina Endlassung im Joa 1946 hoda an Nama vo seim Buam in "James Marshall Hendrix" ändan lossn. James Allen und Lucille Hendrix hom 1948 nomoi an Buam griagt, an "Leon", homse dann owa 1950 schein lossn. Da Jimi is dano bam Vodan afgwoxn.
Mid fia Joa hoda ois easchds Inschdrumendl an Foznhowe gschenkd griagt. No hoda gean Rock ’n’ Roll kead, is af Konzeate voum "Elvis Presley" und "Little Richard" ganga. Mid 13 Joa hod eam da Voda a oasaitige Ukulele gschenkt, im Summa vo 1957 no a brauchde akustische Gidarr, af dera da Jimi mid seina easchdn Band "The Velvetones" a zeidl gschbuid hod. Owa no hoda boid a elekdrische Gidarr, de "Supro Ozark 1560S" griagt, mid dera hoda ba seina zwoatn Band "The Rocking Kings "afgschbuid.
Nodäma d Middlschui eafoigreich ogschlossn hod, isa afd "Garfield High School "ganga, de a owa 1959 zweng schlächda Non valossn hod miassn. Weia a Audo gschdoin hod, isa voa d Woi gschdäid woan, zwoa Joa eifohn oda ind Army eidren. Im Mai 1961 hod se da Jimi Hendrix fia 3 Joa vobflichd und is za Grundausbuidung za "101. US-Luftlandedivision" z "Fort Campbell "kumma gwen. Ba da Army isa no dreizea Monad voazeide ganga woan, weia se mera afs Gidarrschbuin wia af sein Deansd konzändriad hod.
Ofang ois Musika.
Scho ba da Army hoda an "Billy Cox" droffa, dea ba Woitätekeidsclubs z "Nashville" an Bass gschbuid hod. Gmoasam mim Cox hod da Jimi no de Band "The King Kasuals" grind. Nembei hoda ois Begleidmusika unta andan a fian "Little Richard, The Supremes, The Isley Brothers und Jackie Wilson "afgschbuid.
Im Jenna 1964 isa no Harlem z New York zong.
1965 isa ois Gitarrist mid de Isley Brothers af Tour duach d USA ganga. Im säim Joa isa ba da New Yorka Band "Curtis Knight and the Squires" eigschdieng. Duat hoda a an Vodrog griagt, is owa ned lang bliem.
De easchde Band wo da Hendrix säim Frontmo gwen is, san de 1965 grinde Gruppm "Jimmy James and the Blue Flames". In da zwoatn Häifdn fom Joa 1965 und Ofang 1966 is de Band in oi Clubs z Greenwich Village afdren.
The Jimi Hendrix Experience.
Ois da Hendrix mid seine Musika am 3. August 1966 im "Cafe Wha?" im Kinstlaviatl Greenwich Village afdren is, hodn da emoige Animals-Bassist "Chas Chandler" gseng, dea schwa beeindruckd gwen is. Ea hod an Jimi an Vodrog obon, dasase z London a neie Band afbaun soit. Gmoasam mim Schlogzeiga "Mitch Mitchell" (vo "Georgie Fame’s Blue Flames") und ois Bassist an "Noel Redding," san de "Jimi Hendrix Experience" im Septemba 1966 z London grind woan. Da Chandler hod ois Manager und Broduzend fungiad. Uman finanzielln Tei hod se da "Michael Jeffery" kimmad, dea voahera da Manager voum Chandler gwen is.
Da easchde Afdrid is ois Voagruppm fian "Johnny Hallyday" im "Pariser Olympia" gwen. De easchdn Liadl, "Hey Joe" und "Stone Free", san im Oktober/November 1966 afgnumma woan. De Single is no im Dezemba 1966 vaeffadlichd gwen und hod se afn fiatn Blodz in da Hitparad platziad. S easchde Oibum "Are You Experienced," hod an zwoatn Blodz in de UK-Charts gmochd.
Am 18. Juni 1967 is da Hendrix mid seina Band bam Monterey Pop Festival afdren, wosn no bekannta gmochd hod. Ned zlezd aa, weia nom neindn Liadl "Wild Thing" sei Gidarr dabrennd hod. Dazua hoda sejm gsogt:
No da Vaeffadlichung vo "Axis: Bold as Love" is de Band im Feba 1968 afa lengare Touanee duach Amerika zong und san a im Fillmore Westz San Francisco afdren. Im säim Joa is "Electric Ladyland", mid de Liadl "Voodoo Child (Slight Return)" und "All Along the Watchtower "afn Moakt kumma. Des Oibum hod an easchdn Blodz in de Billboard-Charts gmochd. Am 29. Juni 1969 z Denver, is da lezde Afdrid vo "Jimi Hendrix Experience" gwen.
Aa im Feba 1968 hod des domoige Groupie "Cynthia Plaster Caster" an Ooguss voum Jimi sein Zipfe gmochd. A Nobuidung davo gfind ma heid im Rock’n’popmuseum z Gronau (Westf.).
Woodstock.
Fias Woodstock-Fesdiwäi hod da Jimi im Summa `69 a neie Band zamgschdäid. Se hodse "Gypsy Sun &amp; Rainbows" gnennd, mim Mitch Mitchell ois Schlogzeiga und sei oida Freind Billy Cox am Bass, da Larry Lee an da Ridmusgidarr und no zwe Perkussionistn. Weis Weda ned bassd hod, sans easchd am Moda in da fria afdren, ois s Fesdiwäi eigandle scho goa gwen is und vo de 500.000 Leid san aa grod no umara 25.000 do gwen.
Ba däm Afdrid hoda s easchde Moi sei umschdridane und wäidbekannde Intabretation vo da amerikanischn Nationalhüm The Star-Spangled Banner gschbuid.
Band of Gypsys.
No Woodstock is de Band no zwoa Moi afdren und hodse no afglest. Fiaran Afdrid im Fillmore Eastam Suiwesda `69 hoda mim Billy Cox am Bass und an "Buddy Miles" am Schlogzeig de Band "Band of Gypsys" zamgschdäid.
Jimi Hendrix Experience II.
De "Band of Gypsys" isa grod an Monad boanand gwen und im Meaz 1970 hod da Jimi de "Jimi Hendrix Experience" nei foamiad. Wida mim Billy Cox und mim Mitch Mitchell.
Im säim Joa is de Gruppm af era lezde US- und Eiropa Touanee ganga gwen. Da easchde Afdrid z Eiropa is bam "Isle of Wight Fesdiwäi" am 30. August 1970 gwen. Dano sans z Stockhoim, Kopnhong und z Berlin gwen und da lezde Afdrid is bam "Love-and-Peace-Fesdiwäi "am 6. Septemba 1970 af da schleswe-hoisteinischn Ostsääinsl "Fehman" gwen. Schbada homs duad an Gedenkschdoa hieglegt. Aa reglmassige Revival-Fesdiwäis wean duad gmochd.
Dano hod da Jimi bam Solo-Debüoibum voum Stephen Stills midgmochd. Wias Oibum im Novemba 1970 aussa kumma is, is da Jimi Hendrix scho hie gwen. Da Stills hod des Oibum am „James Marshall Hendrix“ gwidmed.
Doud.
In de lezdn Joo hodse an Jimi sei Drongkonsum masse gschdeigad kobt. Sei ganz Afdren hod bsundas ba de lezdn Konzerte glittn.
Am 17. Septemba 1970 hod da Hendrix zam mim Eric Burdon und "War" im "Ronnie Scott’s Jazz Club" z London jamd. De Session hom oi Fans af Tonbandl afgnumma, des is heid a begeade Afnam, weia do s lezde Moi afgschbuid hod. Am nexdn Dog in da fria, homs an Jimi no doud im Londona "Samarkand Hotel" afgfundn. Zeaschd hodma af hoate Drong tibt, dano hodma fesdgschdäid dasa Oikohoi und Schloftableddn gnumma hod und an seim Dabrochan daschdiggt is.
An Jimi Hendrix homs z Seattle nem seina Mam und da Oma eigrom.
Weia aa mid 27 Joa gschdoam is, wiada gnau wia d Janis Joplin und da Jim Morrison u. a. zan Klub 27 dazugrechnad.
Bosdhum hoda im Joa 1992 an Grammy fia sei Lemswerk griagt und is in d "Rock and Roll Hall of Fame" afgnumma woan. Zwoa Joo dano hoda an Stern afn "Hollywood Walk of Fame "griagt.
Diskografia.
Bosdhum vaeffadlichde Afnam.
Unmittelbar nach Hendrix’ Tod wurde das Material, an dem Hendrix im Electric-Ladyland-Studio gearbeitet hatte, von Kramer, Mitchell und Michael Jeffery veröffentlicht.
Sunsdige Afnam.
Live-Afnam (Auswoi)
Weidare Schdudio- und Live-Afnam (autorisiert vo de Hendrix-Eam, (bam Label daggerrecords.com aussa kumma)